Marverda kolibro

La **Marverda kolibro** aŭ *Meksika kolibro* (*Colibri thalassinus*, laŭ kio ankaŭ *Markolibro*) estas mezgranda specio de kolibroj en la familio Trokiledoj kaj unu el kvin specioj de la genro *Colibri*. Ĝi reproduktiĝas ĉe arbaraj areoj el Meksiko ĝis Nikaragvo. Tiu ĉi specio, kun la Violorela kolibro estis iam konsideritaj samspeciaj, kaj kune nomitaj "Verda kolibro".

## Taksonomio 
La Marverda kolibro apartenas al la ordo Apodoformaj birdoj. Kolibroj kunhavas ĉi tiun ordon kun la apusoj, kiel ekzemple la Blankakola cipselo. La nomo *Apodoformaj* birdoj devenas de la grekaj vortoj "a pous", signifante "sen piedo". Kvankam apodoformaj birdoj efektive havas piedojn, ili estas sufiĉe malgrandaj kaj iliaj kruroj estas mallongaj kaj relative malfortaj. Multaj birdoj en ĉi tiu ordo ne povas marŝi, kaj tial malofte, se iam, surteriĝas sur la teron, kie ili ne estas bone adaptitaj por manĝadi aŭ eskapi de predantoj. Membroj de ĉi tiu ordo pasigas la plimulton de sia aktiva tempo en la aero.

## Aspekto 
La Marverda kolibro estas proksimume mezgranda laŭ la normoj de kolibroj. Ĝi averaĝe longas ĉirkaŭ 9,7 ĝis 12 cm. Ĝia beko estas nigra kaj plejparte rekta kun nur eta malsupreniĝa kurbo kaj mezuras de 1,8 ĝis 2,5 cm. La korpomaso povas varii de 4,8 ĝis 5,6 g. Inter la normaj mezuroj, la flugilo estas 5,8 ĝis 6,8 cm kaj la vosto estas 3,5 ĝis 4,3 cm. La birdo havas enverguron de 12 cm. Ĝi estas brilverda supre kun brilviola orelareo ĉe la flankoj de ĝia kolo. Ĝia gorĝo kaj brusto estas brilverdaj kun brilverda ventro. La vosto estas metalece bluverda kun pli bronzaj centraj plumoj kaj elstara nigra subfina bendo.

### Voĉo 
Solemaj maskloj kantas de supraj, nudaj branĉetoj en sia teritorio ĉiutage. Ilia kanto estas monotone ripetata akra kaj seka "cu-tzek" kun rapideco de ĉirkaŭ po unu voko por sekundo.

## Distribuo kaj habitato 
### Distribuo 
La Marverda kolibro reproduktiĝas de la altebenaĵoj de suda Meksiko suden ĝis Nikaragvo. Ĝi estas malofta sed ĉiujara nereprodukta vizitanto al Usono, ĉefe en suda kaj centra Teksaso, kun disaj registroj tiom norde kiom plej suda Kanado.

### Habitato 
Oftaj vivejoj por la Marverda kolibro estas en la kanopeo kaj limoj de subtropikaj kaj pli malaltaj moderklimataj arbaroj, sekundaraj arbaroj kaj veprejoj, kaj maldensejoj kaj ĝardenoj en la subtropika zono. Ĝi estas registrita plejparte inter altitudoj de 1 200 ĝis 2 300 m, kvankam ili foje vagas ĝis 500 m malsupren serĉante nutraĵfontojn. Ĝi ĝenerale preferas pli humidajn kaj alt-altitudajn areojn, kiel ekzemple nubarbarojn.

### Manĝado 
La Marverda kolibro manĝoserĉas sola sed emas kolektiĝi ĉe florantaj arboj, precipe ĉe kafplantoj *Inga*. Ili manĝas de meza nivelo ĝis la kanopeo kaj ofte tenas kaj defendas manĝoteritorion. Ili ĉefe manĝas nektaron kaj malgrandajn insektojn. Ili estas sufiĉe ofta specio, kiu prosperas en senarbarigitaj areoj.

### Reproduktado 
Kiel plej multaj kolibroj, la Marverda kolibro estas solema nestulo. La sola partopreno de la masklo en la reprodukta procezo estas allogi kaj pariĝi kun la ino. La ino poste respondecas pri elektado de nestoloko, ĝenerale sur malalta, malgranda horizontala branĉo en protektita areo. La nesto estas malgranda kaj konstruita el diversaj plantmaterialoj, araneaĵoj kaj lanugo teksitaj kune por formi fortikan tasforman strukturon. Du malgrandaj blankaj ovoj estas demetitaj ene de la nesto kaj la ino kovas ilin memstare. La kovotempo estas de 14-18 tagoj. Idoj estas ĉefe manĝigataj per insektoj pro altaj nutraj bezonoj. Neniuj informoj estis trovitaj pri la daŭro de la nestostadio aŭ aĝo ĉe elnestiĝo. Reproduktado okazas tra la pluvsezono ĝis la komenco de la seka sezono, kiu varias laŭ latitudo.* 

## Referencoj 
* del Hoyo, J.; Elliot, A. & Sargatal, J. (editors). (1999). *Handbook of the Birds of the World. Volume 5*: Barn-Owls to Hummingbirds. Lynx Edicions. ISBN 8487334253
* Temeles, E.J.; Linhart, Y.B.; Masonjones, M. & Masonjones, H.D. (2002): The role of flower width in hummingbird bill length-flower length relationships. *Biotropica* **34**(1): 68–80.  PDF kompleta teksto
* Stiles kaj Skutch, *A guide to the birds of Costa Rica*  
*Pri la raso *Colibri thalassinus thalassinus*.

## Eksteraj ligiloj
* Artikolo pri vaganteco en Usonon kaj Kanado ĉe Greg Lasley Nature Photography

Kategorio:Apodoformaj
Kategorio:Birdoj de Centrameriko
Kategorio:Birdoj de Meksiko